Bybel in een jaar - Afrikaanse Bybel DB 2006 - April 19
1. Die Here het 'n klomp nasies in die land laat bly om die Israeliete wat nie teen die Kanaäniete geveg het nie te toets.
2. Op hierdie manier wou die Here die Israeliete wat niks van oorlog geweet het nie, leer hoe om te veg.
3. Hierdie volke is die Filistyne, met hulle vyf leiers, asook al die Kanaäniete, die Sidoniërs en die Hewiete wat in die berge van Libanon gebly het, vanaf die berg Baäl-Hermon tot by Lebo-Hamat.
4. Hulle is met rus gelaat om te sien of die Israeliete die Here se bevele wat Hy deur Moses aan hulle voorouers gegee het, sou gehoorsaam.
5. So het dit gebeur dat die Israeliete tussen die Kanaäniete, Hetiete, Amoriete, Feresiete, Hewiete en Jebusiete gebly het.
6. Later het daar ondertrouery tussen die Israeliete en hierdie nasies plaasgevind. Toe het die Israeliete hierdie nasies se gode begin dien.
7. Die Israeliete het dinge gedoen waarvan die Here niks gehou het nie. Hulle het die Here hulle God vergeet en die afgodsbeelde van Baäl en die heilige pale van Asjera aanbid.
8. Hieroor was die Here kwaad vir Israel. Daarom het Hy hulle agt jaar lank in koning Kusan-Risatajim van Mesopotamië se mag oorgegee.
9. Toe die Israeliete by die Here hulp gaan soek het, het Hy iemand gestuur om hulle te help. Dit was Otniël. Hy was Kaleb se jonger broer Kenas se seun.
10. Die Gees van die Here het van hom besit geneem en hy het Israel se leier geword. Hy het teen koning Kusan-Risatajim van Mesopotamië oorlog gemaak en hom met die hulp van die Here verslaan.
11. Daarna was daar 40 jaar lank vrede in die land, en toe is Otniël seun van Kenas dood.
12. Die Israeliete het later weer dinge gedoen wat nie die Here se goedkeuring weggedra het nie. Toe het die Here hulle in koning Eglon van Moab se mag oorgegee.
13. Eglon het kragte saamgesnoer met die Ammoniete en die Amalekiete en saam het hulle Israel verslaan en Jerigo ingeneem.
14. Die Israeliete was toe agtien jaar lank die onderdane van koning Eglon van Moab.
15. Toe die Israeliete by die Here hulp gaan soek het, het Hy iemand gestuur om hulle te help. Dit was Ehud seun van Gera uit die stam van Benjamin. Ehud was linkshandig. Die Israeliete het hom met die belastinggeld na koning Eglon van Moab toe gestuur.
16. Ehud het vir hom 'n swaard van 50 sentimeter lank gemaak en al twee kante van die swaard vlymskerp gemaak. Hy het die swaard aan sy regterkant onder sy klere vasgemaak.
17. Toe het hy die belastinggeld vir koning Eglon, wat 'n baie vet man was, gevat.
18. Nadat Ehud die belastinggeld aan die koning oorhandig het, het hy die mense wat dit gedra het, teruggestuur huis toe.
19. Hy het by die klipbeelde naby Gilgal omgedraai. Toe is hy terug na koning Eglon toe. Ehud sê toe vir hom: "U Majesteit, ek het 'n geheime boodskap net vir u!" Hierop het die koning vir sy amptenare gesê: "Stilte. Ons wil alleen wees!" en hulle is toe daar uit.
20. Ehud het toe nader aan die koning gestap waar hy alleen in sy koel bovertrek gesit het, en vir hom gesê: "Ek het 'n boodskap van God af vir u." Die koning het dadelik van sy troon af opgestaan
21. en Ehud het met sy linkerhand die swaard, wat hy aan sy regterkant onder sy klere weggesteek het, uitgetrek en Eglon in sy maag gesteek.
22. Die hele swaard, hef en al, het in die koning se maag ingegaan sodat die vet daaroor gepeul het. Die swaard het vasgesit en Ehud het dit net so in die koning gelos.
23. Hy het die deure van die bovertrek toegemaak en gesluit. Daarna is hy met 'n ander uitgang daar uit.
24. Na 'n ruk het Eglon se amptenare teruggekom. Toe hulle voel die deure is gesluit, het hulle gedink die koning is in die badkamer.
25. Hulle het geduldig gewag, maar toe die koning te lank na hulle sin vat, het hulle bekommerd geraak, 'n sleutel gaan haal en die deur oopgesluit, net om die koning dood op die vloer aan te tref.
26. Intussen het Ehud ontsnap. Hy is verby die klipbeelde op pad Seïra toe.
27. Met sy aankoms in die bergagtige gebied van Efraim het hy die trompet laat blaas om die soldate bymekaar te maak vir oorlog. Die Israeliete het na hom toe gekom, en hy was hulle leier.
28. "Kom saam met my," het hy vir hulle gesê, "want die Here gee julle vyande, die Moabiete, in julle mag oor." Hulle is toe saam met Ehud daar weg. Hulle het al die vlak dele van die Jordaanrivier toegemaak sodat niemand van Moab af daar kon deurkom nie.
29. Hulle het toe die Moabiete aangeval en omtrent 10 000 van hulle beste troepe doodgemaak. Hulle het niemand laat wegkom nie.
30. Israel het Moab daardie dag onderwerp. Daarna was daar 80 jaar lank vrede in die land.
31. Na Ehud het Anat se seun Samgar Israel van die Filistyne gered deur 600 van hulle met 'n sweep dood te slaan.
1. Na Ehud se dood het die Israeliete weer dinge gedoen waarvan die Here niks gehou het nie.
2. Die Here het hulle in koning Jabin, 'n Kanaänitiese koning, se mag oorgegee. Hy het in Hasor regeer. Sisera, sy weermaghoof, het in Garoset-Hagojim gewoon.
3. Jabin het 900 ysterstrydwaens gehad. Hy het die Israeliete twintig jaar lank genadeloos onderdruk. Daarom het hulle by die Here hulp gaan soek.
4. Debora, die vrou van Lappidot, was op daardie stadium die leier van die Israeliete. Sy was ook 'n profeet.
5. Sy het altyd onder die palmboom van Debora tussen Rama en Bet-El in die berge van Efraim gesit. Daar het die Israeliete na haar toe gekom om raad te vra en om hulle te help om hulle probleme op te los.
6. Op 'n dag het sy vir Barak uit Kedes in Naftali laat roep. Hy was Abinoam se seun. Sy sê toe vir hom: "Hierdie opdrag kom van die Here die God van Israel: Maak vir jou 10 000 soldate bymekaar uit die stamme van Naftali en Sebulon en trek met hulle na die berg Tabor toe.
7. Ek sal Sisera, die hoof van Jabin se weermag, met al sy strydwaens en sy soldate teen jou laat uittrek om teen jou te kom oorlog maak by die spruit Kison, maar Ek sal hom in jou mag oorgee."
8. Toe het Barak haar geantwoord: "Ek sal op een voorwaarde gaan, en dit is dat jy saam met my gaan. So nie, bly ek net hier!"
9. "Dit is goed so," het sy gesê, "ek sal saam met jou gaan. Maar aangesien dit jou keuse is, sal jy nie die eer vir die oorwinning kry nie. Die Here sal Sisera in 'n vrou se hande oorgee." Debora is toe saam met Barak daar weg na Kedes toe.
10. Barak het met 10 000 soldate uit die stamme van Naftali en Sebulon na Kedes toe opgeruk en Debora het saam met hulle gegaan.
11. Geber die Keniet, 'n afstammeling van Moses se swaer Gobab, het weggetrek van die ander Keniete af. Hy het sy kamp by die eikeboom in Saänannim in die omgewing van Kedes opgeslaan.
12. Toe Sisera hoor dat Barak besig is om na die berg Tabor toe op te ruk,
13. het hy sy 900 ysterstrydwaens en al sy soldate van Garoset-Hagojim af na die spruit Kison toe laat kom.
14. Toe sê Debora vir Barak: "Maak jou reg! Vandag gee die Here Sisera in jou mag oor, want die Here self trek voor jou uit!" Barak en sy 10 000 soldate is toe teen berg Tabor af om te gaan oorlog maak.
15. Toe Barak en sy soldate hulle aanval, het die Here vir Sisera en sy hele leër, die voetsoldate en dié in die strydwaens, paniekbevange gemaak. Sisera het van sy strydwa afgespring en te voet weggehardloop.
16. Barak het die soldate en die strydwaens in die rigting van Garoset-Hagojim agternagesit en hulle almal sonder uitsondering doodgemaak.
17. Intussen het Sisera na Jael, Geber die Keniet se vrou, toe gevlug, want koning Jabin van Hasor en Geber se familie was vriende.
18. Jael het vir hom gesê: "Kom hiernatoe, Meneer, kom hier in my tent in, moenie bang wees nie!" Hy is toe daar in en sy het hom met 'n kombers toegegooi.
19. Hy sê toe vir haar: "Ek is dors, gee my 'n bietjie water om te drink." Sy het dadelik vir hom 'n bietjie melk gegee om te drink en hom weer met die kombers toegemaak.
20. Hy sê toe vir haar: "Staan by die tentdeur, en as iemand hiernatoe kom en vra of hier iemand by jou is, moet jy nee sê!"
21. Sisera was so moeg dat hy net daar aan die slaap geraak het. Jael het toe 'n hamer en 'n tentpen gevat en stilletjies na die slapende Sisera toe gegaan. Sy het die tentpen met die hamer deur sy kop tot in die grond ingeslaan. So is Sisera dood.
22. Toe Barak daar aankom op soek na Sisera, het Jael na hom toe gegaan en vir hom gesê: "Kom hier, dan wys ek jou die man wat jy soek." Hy het haar die tent in gevolg en daar het hy Sisera gekry met die tentpen deur sy slaap.
23. Op daardie dag het die Israeliete gesien hoe God vir Jabin die koning van die Kanaäniete verneder.
24. Van toe af het hulle al hoe meer die oorhand oor hom gekry totdat hulle hom uiteindelik heeltemal vernietig het.
9. Ons het hierdie dinge eers gehoor, maar nou het ons dit met ons eie oë gesien. Dit het alles hier in die stad van ons Here, die groot Bevelvoerder, gebeur. Dit is die stad van ons God, wat Hy onbeweeglik vas laat staan, vir altyd.
10. As ons hier in u huis sit, dink ons gedurig aan hoe goed en lojaal U teenoor ons is, o God.
11. Oral in die wêreld weet mense van U, o God. Hulle praat met groot lof van U, want U help op 'n regverdige wyse mense uit hulle nood.
12. Al die mense by u huis moet oorloop van blydskap. Die mense in die omgewing moet opgewonde wees, want U het gedoen wat U besluit het.
13. Loop rondom Jerusalem en bewonder al die pragtige torings
14. en die mooi muur. Kyk net hoe sterk lyk die stad. Dan sal julle vir julle kinders daarvan kan vertel.
18. 'n Mens wat nie weet hoe om reg te leef nie, se lewe is leeg. Lewenswysheid maak jou gelukkig.
19. Slegte mense sal nog eendag die gelowiges se leefwyse bewonder. Hulle sal die gelowige se insig in die lewe begeer.
25. Jesus was teen daardie tyd so bekend dat 'n groot skare agter Hom aangestap het.
26. Op 'n dag het Hy vir hulle almal gesê: "Dink julle regtig dat dit so maklik is om een van my volgelinge te wees? Wel, kom Ek sê reguit vir julle, as jy meer omgee vir jou ouers of vir jou vrou of jou kinders of vir enigiemand anders, moet jy nie eens probeer om agter My aan te kom nie.
27. As jy My wil volg, moet jy alles wat vir jou baie belangrik is, laat staan. Stel dit tweede. So nie, bly dan weg! "Ek moet die belangrikste van alles in jou lewe wees. En dit is baie moeilik. Ja, dis so moeilik soos om jou eie doodsvonnis te onderteken. Om My te volg moet jy maak soos iemand wat die doodsvonnis opgelê is: jy moet jou kruis optel en agter My aanstap. As jy nie daarvoor kans sien nie, bly liewer weg.
28. "Kom Ek verduidelik dit met 'n voorbeeld: As jy 'n huis wil bou, werk jy mos voor die tyd uit of jy genoeg geld het om dit alles te kan doen, nie waar nie?
29. Anders, as jy nie jou sommetjies behoorlik gemaak het nie, is jou geld dalk te min nadat jy die fondament gegooi het. En wat gebeur dan? Dan lag almal vir jou.
30. Hulle sal sê: 'Daar's nou vir jou 'n deurmekaar ou wat 'n huis halfpad bou en dit dan net so laat staan!'
31. "Nog 'n voorbeeld: As 'n koning met 'n leër van 10 000 soldate besluit om te gaan oorlog maak teen 'n ander koning met 'n leër van 20 000 soldate, moet hy voor die tyd baie mooi dink of hy dit kan regkry.
32. So nie, moet hy liewer 'n afvaardiging na die ander koning toe stuur en met hom probeer onderhandel om 'n vreedsame oplossing te kry.
33. "Weet julle, so gaan dit ook met elkeen van julle wat agter My wil aankom. As julle nie bereid is om julle geld en julle besittings weg te gee aan ander mense wat swaarkry nie, kan julle nie my volgelinge wees nie.
34. "Julle wat sê dat julle my volgelinge is, is soos sout. Julle moet smaak gee aan hierdie smaaklose wêreld. Maar wat help dit as julle self smaakloos is?
35. Dan beteken julle niks meer vir My nie. Dan moet julle weggegooi word, presies net soos 'n mens maak met sout wat sy smaak verloor het. Julle moet mooi luister na wat Ek vir julle sê, en dit ook gaan doen."